Politico pune în discuție comportamentul de comisar european al Corinei Crețu, după ce a declarat că se bate ca România să primească mai mulți bani europeni

Publicația Politico pune în discuție comportamentul comisarului european pentru politici regionale, după ce Corina Crețu a declarat că se luptă ca România să primească mai multe fonduri europene , vizând o creștere a bugetului pentru 2021 – 2027 în ciuda Brexit-ului.

Crețu a publicat aceste precizări vineri, pe Facebook, drept răspuns la atacurile din PSD, după ce mai mulți lideri i-au reproșat că nu promovează interesele României. Răspunsul Corinei Crețu, notează Politico, ridică problema compatibilității acțiunilor ei cu normele și tratatele UE. Chiar pe site-ul Comisiei se precizează că ”deși există un comisar trimis de fiecare țară membră UE, misiunea acestora este să apere interesele UE ca întreg, înaintea intereselor naționale”.

Politico mai precizează că, potrivit articolului 17 din tratatul Uniunii Europene, ”Comisia va promova interesul general al Uniunii și va acționa în consecință…În îndeplinirea responsabilităților, Comisia va fi total independentă”

Corina Crețu nu a oferit publicației americane un comentariu oficial. Chestionată de Politico pe tema declarațiilor comisarului european, o sursă din cadrul Comisiei a declarat că, prin declarațiile sale, Corina Crețu a sprijinit o formulă care concentrează resursele pe țările în dificultate, nu doar pe România, ci și Bulgaria, Grecia, Italia sau Spania.

Context. Comisarul european Corina Crețu s-a declarat șocată de atacurile pornite ”ca la un semnal” împotriva sa din partea PSD după ce a devoalat manipulările ventilate de reprezentanții coaliției de guvernare, în special Darius Vâlcov, referitoare la costurile spitalelor regionale și după ce a arătat că Guvernul nu a mai depus proiecte de infrastructură care să fie finanțate din bani europeni, preferând în schimb soluții mult mai netransparente și mai costisitoare precum parteneriatele publice-private.

Postarea integrală pe Facebook a Corinei Crețu:

”Nu știu dacă ați urmărit, dar aseară, ca la un semnal, după ce am zis că studiul de fezabilitate al spitalelor regionale costă 1,8 milioane euro (și nu 250, cât se avansase în spațiul public), am început să fiu atacată într-un mod șocant.

Aceste atacuri pornite ca la un semnal la adresa mea și mai ales atacurile la adresa Uniunii Europene, injuriile prin care sunt acuzată că sunt vândută intereselor străine, în condițiile în care toți știu câte eforturi am făcut preluând pe fonduri europene toate creditele României pe care le avea de plătit către Banca Europeană de Investiții și Banca Europeană de Dezvoltare, salariile funcționarilor din România care lucrează pe fonduri europene, făcând zeci de proiecte care nu s-au terminat la timp și pt care statul pierdea aproximativ 3 miliarde de euro, sincer, toate acestea mă lasă fără cuvinte.

Aș fi înțeles să fiu considerată trădătoare de partid și de țară, dacă am fi avut depuse la Comisia Europeană zeci de proiecte care tergiversau sau pe care le-am fi uitat perioade lungi de timp.

Repet, din păcate nu mai avem în analiză proiecte majore depuse la Comisie în afara Magistralei de Metro M6, proiect în legătură cu care încă aștept un răspuns la o scrisoare adresată de către Directorul General al DG Regio, Dl Marc Lemaitre, Ministrului Transporturilor, fără de care regulamentele nu îmi permit să adopt o decizie.

Nici un alt proiect major nu e depus la Comisia Europeană, în condițiile în care România a depășit cu mult datele la care singură s-a angajat că le va depune, nu numai pentru spitalele regionale, dar și pentru autostrăzile Pitești-Sibiu, Târgu Mureș-Iași, Craiova-Pitești, podul de la Brăila, Metroul Pipera-Berceni, Centura Bucureștiului, etc.

E trist că reușim în alte state să dezvoltăm și să deblocăm proiecte, iar de la București primesc doar acuzații și insulte. Nu numai eu, dar și serviciile Comisiei Europene sau ale celorlalte instituții europene.

Pentru perioada 2021-2027, viitorul Buget European, m-am zbătut pentru mai mulți bani pentru România, astfel încât aceasta să beneficieze de încă 8 miliarde față de actuala perioadă de programare pentru investiții în interesul cetățenilor români.

Când reușești, în ciuda plecării celui de-al doilea mare contributor la Bugetul UE, Marea Britanie, să obții o creștere cu 10 la sută a fondurilor europene pentru țara ta, ești, cu siguranță, în slujba unor interese străine, nu-i așa?

Va las pe Dvs să apreciați munca și loialitatea mea față de România și Uniunea Europeană”.

(Sursa: Facebook)